Aarhus Universitetshospital, Skejby

Aarhus Universitetshospital, Skejby (AUH) (tidl. Skejby Sygehus) i udkanten af Aarhus er et af landets mest specialiserede hospitaler, beliggende på adressen Palle Juul-Jensens Boulevard, 8200 Aarhus N med adgang til letbanen, Aarhus Universitetshospital Station. Første etape af hospitalet blev taget i brug i 1987, og siden er en række afdelinger flyttet fra de øvrige Aarhus-hospitaler til Skejby. I perioden 2016 til 2019 udvides AUH med Det Nye Universitetshospital (DNU), og Aarhus Universitetshospitals afdelinger på Nørrebrogade og Tage-Hansens Gade flyttes ud i de nye bygninger.

Hospitalet er en del af Aarhus Universitetshospital, og derfor foregår der meget forskning, uddannelse og samarbejde med private virksomheder. Desuden udgør Aarhus Universitetshospital Skejby – sammen med de øvrige hospitaler i Aarhus Universitetshospital – det lokale sygehus for borgere i og omkring Aarhus.

Aarhus Universitetshospital, Skejby indeholder fem samlinger af specialafdelinger, der er fokuseret på hver sin gruppe af patienter:
 Infektionsmedicinske patienter
 Hjerte- og lungepatienter
 Urinvejskirurgiske og nyremedicinske patienter
 Karkirurgiske patienter
 Børn, fødsler og gynækologiske patienter.

Sygehuset har desuden et hotel med restaurant og opholdsrum, hvor nybagte mødre kan bo sammen med mand og barn efter fødslen. Hotellet er også et tilbud til andre selvhjulpne patienter og pårørende.
Aarhus Universitetshospital Skejby har i dag 452 hospitalssenge, 43 dialysepladser og 28 hotelsenge. Personalet udgør 3.289 ansatte hvor 2458 er fuldtidsstillinger, og budgettet er i 2010 på cirka 2,1 mia. kroner.

Aarhus Universitetshospital, Skejby tog i 2005 imod 153.639 ambulante besøg og havde 41.811 indlæggelser. 21.238 patienter blev opereret under indlæggelse, og med 4.877 nyfødte i 2005 er Fødeafdelingen et af landets største fødesteder.

DNU – Det Nye Universitetshospital 

Spadestikket til udvidelsen af Skejby, og det, der skal blive Danmarks største hospital, blev taget i oktober 2009. Baggrunden for udvidelsen er en omstrukturering af sygehusdriften i Aarhus, der skal samle Århus Sygehus og Skejby til ét fysisk hospital under Aarhus Universitetshospital. Arkitektfirmaet bag tegningerne til byggeriet er det erfarne århusianske firma C.F. Møller, der også har tegnet Skejby Sygehus, Århus Kommunehospital og Aarhus Universitet.

Det nyopførte DNU vil sammen med det nuværende hospital i Skejby udgøre et areal på 470.000 m², og dermed bliver hospitalet ikke blot Danmarks, men også Nordeuropas største. Grundarealet vil være på 1,2 millioner m². I alt vil hospitalet have 9.000 ansatte, 1.300 sengepladser, 100.000 årlige indlæggelser og 600.000 årlige ambulante besøg. I procent betyder dette, at Skejby vil få 40-50% af al hospitalsaktivitet i Region Midtjylland. 

Udvidelsen forventes færdig i 2019 og forventes at koste 6,4 milliarder kr.

Det nyopførte byggeri kommer til at indeholde fem højhuse, deriblandt det planlagte "Forum" i centrum af sygehuset.
Efter planen skulle Forum være op til 100 meter højt. Økonomiske vanskeligheder har dog resulteret i en forsinkelse og formodentlig reducering af højden, som dog stadig er planlagt til at være et vartegn og betydelig højere end det resterende byggeri.
 
 Højhuset Forum, 100 meter?
 Bygning J01, J12, C15, C16, C19 og C20 (byggefelt N1, S2 og S4) på 9 etager 37 meter.
 Parkeringshus med helikopterplatform på toppen med en højde på 8 etager - eller 35 meter.

Café Nexus 
Café Nexus er et socialt mødested for unge patienter på Skejby Sygehus. I cafeen kan børn og unge mellem 12 og 22 år være sammen om fritidsaktiviteter og samtale med andre unge patienter og frivillige medarbejdere fra Ungdommens Røde Kors. 

Cafeen blev etableret i foråret 2012 af Ungdomsmedicinsk Gruppe på Børneafdelingen, Aarhus Universitetshospital for at forbedre forholdene for unge patienter. Caféen er som udgangspunkt fri for forældre og sundhedspersonale.

Eksterne henvisninger 

 Hjemmeside for Café Nexus 
 Hjemmeside for Det Nye Universitetshospital 
 Den barske virkelighed blev glemt for en stund; artikel på FC Midtjyllands hjemmeside, 30.11.12.
 Unge patienter dyster med FCM på SKejby; artikel på FC Midtjyllands hjemmeside, 27.11.12.
 Pusterum for unge; artikel i Aarhus Onsdag Nord, uge 48 2012, side 14-15.

Kilder 

Skejby
Universitetshospitaler